ORDE do 5 de maio de 2008 pola que se convocan axudas para a realización de proxectos de innovación para un uso educativo  das tecnoloxías da información e a comunicación para o curso 2008-2009 e se aproban as súas bases de concesión.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 15/05/2008

As consecuencias do novo escenario educativo para os currículos escolares e para as prácticas educativas son evidentes. As áreas e materias non son o único modo de contribuír ao desenvolvemento e adquisición de competencias básicas; tamén contribúen a este obxectivo as accións que se levan a cabo ao redor da organización escolar, a acción titorial e a concepción e desenvolvemento das actividades complementarias e extraescolares, entre outras.
A sociedade da información require o uso de gran variedade de ferramentas e instrumentos, desde linguaxes ata coñecementos (códigos, símbolos, textos, información, coñecemento, plataformas tecnolóxicas) para comprender e situarse no territorio natural, social, económico, político, cultural, artístico e persoal. Utilizar esta ferramenta de forma interactiva e eficaz supón non só a familiaridade e o dominio delas, senón comprender o seu carácter instrumental e entender como as ferramentas cambian o xeito de relacionarnos co mundo e a perspectiva desde a cal o contemplamos.
É preciso, xa que logo, achegar algunhas orientacións relativas a metodoloxías didácticas que faciliten un desenvolvemento coherente dos procesos de ensino-aprendizaxe nos centros educativos, así como as estratexias e ferramentas de avaliación máis adecuadas para garantir a adecuación ao enfoque de competencias básicas. Este é un paso máis da Consellería de Educación e Ordenación Universitaria co albo de cumprir un dos seus grandes desafíos, que é incorporar as tecnoloxías da información e a comunicación á aula como habilitadoras de novas prácticas docentes e promover a adopción de novos modelos pedagóxicos que potencien a aprendizaxe do alumnado actual.
Esta orde, que regula a convocatoria de axudas para a realización de proxectos de innovación para un uso educativo das tecnoloxías da información e a comunicación (TIC), recolle a política da Consellería de Educación e Ordenación Universitaria para favorecer o acceso e emprego das devanditas tecnoloxías, en igualdade de condicións para toda a poboación escolar e o apoio ao desenvolvemento docente, nas vertentes pedagóxica e didáctica, que demanda novos perfís profesionais que supoñen un desafío constante e crecente cara ao concepto da aprendizaxe ao longo de toda a vida.
Entendendo que o propósito final é que o alumnado, co apoio do seu profesorado e demais axentes educadores:
a) Aprendan a pensar, a usar procesos creativos, críticos e reflexivos que lles permitan, por exemplo, cuestionar a información recibida, xa sexan experiencias e/ou ideas.
b) Adquiran un coñecemento global e contextualizado dos temas de ensino, integrando as aprendizaxes, relacionándoos cos contidos curriculares das diversas áreas e materias, asumíndoos de maneira que sexan transferibles e aplicables en diversas situacións e contextos de ensino-aprendizaxe.
c) Aprendan a convivir, participando activamente nun mundo globalizado, interrelacionado e cambiante.
d) Adquiran unha formación ética, que se obtén, alén dos contidos dunha área ou materia, mediante un exercicio constante de reflexión e práctica democrática.
Por todo iso, a Consellería de Educación e Ordenación Universitaria,
DISPÓN:
Artigo 1º.-Obxecto e ámbito.
Esta orde ten por obxecto convocar axudas para a realización de 10 proxectos de innovación educativa, que se desenvolverán no curso 2008-2009, para a validación de experiencias que permitan innovar e mellorar a calidade da educación mediante a aplicación pedagóxica e didáctica das TIC ao proceso educativo e regular o procedemento para a súa selección.
Artigo 2º.-Beneficiarios.
Poderán participar na convocatoria os centros públicos de ensino non universitario dependentes da Consellería de Educación e Ordenación Universitaria.
Artigo 3º.-Modalidade de participación.
Proxectos de intervención pedagóxica baseados no uso das TIC para validar modelos de ensino-aprendizaxe que fomenten o tratamento das competencias básicas a partir dun uso significativo das TIC no currículo, e que deberán incluír:
a) Cambios significativos nos roles tradicionais do/a profesor/a e do alumnado.
b) Cambios na metodoloxía e estratexias didácticas.
c) Cambios nas estratexias e recursos da avaliación.
d) Incorporación de temas e contidos vinculados cos intereses próximos do alumnado ou relevantes na sociedade actual.
Artigo 4º.-Dotación.
Os centros que resulten seleccionados neste ámbito recibirán da Consellería de Educación e Ordenación Universitaria:
a) Dotación económica de ata un máximo de 2.000  para a posta en marcha do proxecto.
b) Dotación material que incluirá ata un máximo de 10 ordenadores portátiles, un encerado dixital e un canón de proxección.
c) Asesoramento para o profesorado do centro para un mellor aproveitamento dos recursos informáticos e da súa incorporación á docencia. Os centros de formación e recursos proporcionaranlles aos centros docentes o apoio e asesoramento, tanto para a elaboración dos seus proxectos como para o seu desenvolvemento.
d) Acceso ao espazo web da REDE TIC
http://www.edu.xunta.es/contidos/rede_tic/
para facilitar a creación e organización de materiais e recursos educativos por medio das tecnoloxías da información e comunicación.
e) A difusión das experiencias a través da rede e publicación dos materiais educativos producidos, a través do portal galego de contidos educativos
http://www.edu.xunta.es/contidos/
Artigo 5º.-Solicitudes e prazo de presentación.
1. Á solicitude, segundo o modelo de instancia que figura como anexo I a esta orde, deberá xuntárselle a documentación que se relaciona a seguir:
a) Certificado do centro en que conste o acordo do claustro e a aprobación do proxecto polo consello escolar, citando en ambos os casos a data da súa de aprobación.
b) O proxecto, cunha extensión máxima de 25.000 carácteres (espazos incluídos), do cal se presentará unha copia en papel e outra copia en soporte informático en formato de Open Office ou en formato Microsoft Word.
2. As instancias e demais documentación presentaranse no rexistro xeral da Consellería de Educación e Ordenación Universitaria, edificio administrativo San Caetano, s/n, 15781 Santiago de Compostela, ou nos lugares e a forma previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Se a solicitude é remitida por correo, será necesaria a súa presentación en sobre aberto para que o funcionario de correos poida selala e facer constar a data antes de proceder á súa certificación.
3. O prazo de presentación de solicitudes será dun mes, contado a partir do día seguinte ao da publicación desta convocatoria no Diario Oficial de Galicia.
Presentada a solicitude, examinarase para ver se reúne os requisitos exixidos e se se acompaña da preceptiva documentación; en caso contrario, requerirase o solicitante para que, no prazo de dez días, emende e/ou complete os documentos e os datos que deben achegarse, advertíndolle que, se así non o fixer, se terá por desistido da súa petición e se procederá ao arquivo desta, logo de resolución ditada nos termos previstos no artigo 42 da Lei 30/1992, do 26 de novembro, de réxime xurídico das administracións públicas e do procedemento administrativo común.
A Dirección Xeral de Ordenación e Innovación Educativa poderá requirir aos solicitantes cantos documentos e aclaracións considere necesarios para tramitar o expediente e tamén poderá dispor que se leven a cabo as comprobacións oportunas dos datos achegados polos peticionarios.
Artigo 6º.-Estrutura e características do proxecto e requisitos do centro.
1. Cando menos, os proxectos deberán seguir a seguinte estrutura e contemplar as seguintes características:
a) Xustificación do proxecto. Esta realizarase a partir da análise que avale a aplicación das TIC para a adquisición das competencias básicas nos procesos de ensino e aprendizaxe.
b) Obxectivos que a curto e longo prazo se pretenden alcanzar, entendidos de modo que:
a. Outorguen un peso importante ao desenvolvemento persoal e social do alumnado no contexto dun currículo que contempla as competencias básicas como un elemento integrador do resto de compoñentes del.
b. Potencien a coherencia das prácticas educativas no centro, na medida en que o profesorado sexa capaz de chegar a acordos para favorecer a conexión e, se é o caso, agrupación curricular entre as distintas áreas e materias.
c. Orienten a selección, organización e secuenciación dos contidos, incluíndo tanto aqueles de carácter conceptual como os relativos a destrezas, valores, actitudes e aspectos emocionais.
d. Conduzan cara á aplicación dos coñecementos en distintos contextos da vida cotiá.
e. Teñan presente que o alumnado aprende en contextos formais pero tamén noutros de carácter non formal e informal.
c) Desenvolvemento do proxecto en que se reflicta a proposta pedagóxica e metodolóxica, así como os contidos e as actividades que se van desenvolver, tendo en conta que os contidos deben ser:
a. Abordados cunha formulación orientada á integración e globalización dos coñecementos e á súa constante contextualización, en correspondencia cos problemas e situacións reais que se presentan en sistemas complexos e cambiantes.
b. Transferibles e, xa que logo, aplicables en moitas situacións e contextos heteroxéneos e cambiantes. É necesario adquirir un coñecemento que teña valor de uso; é dicir, que ese coñecemento sirva ao alumnado para entender a realidade e transformala.
c. Multifuncionais, no sentido de que poden contribuír a desenvolver diferentes competencias básicas e de que, pola súa vez, unha mesma competencia básica pode servir para ser aplicada a contidos de diferentes áreas ou materias.
d) Plan de avaliación para cada unha das áreas de coñecemento ou materias a que o proxecto faga referencia. A avaliación educativa do rendemento do alumnado debe entenderse basicamente como avaliación formativa, para facilitar o desenvolvemento en cada individuo das súas competencias de comprensión e actuación.
2. Requisitos. Os centros que desexen participar nesta convocatoria deberán cumprir os seguintes requisitos:
a) Contar co acordo do claustro e coa aprobación do consello escolar do centro.
b) Presentar un proxecto educativo que implique o maior número posible de alumnado do centro.
c) Contar co compromiso dunha porcentaxe significativa do profesorado do centro para desenvolver o proxecto e para realizar as actividades de formación que se consideren necesarias para levalo a cabo.
d) Favorecer o traballo en rede, xa que os centros que resulten seleccionados nesta convocatoria pasarán a formar parte da REDE TIC 08/09, que se constituirá formalmente nunhas xornadas informativas que se celebrarán no primeiro trimestre do curso académico 2008/2009.
Artigo 7º.-Dinamización dos proxectos.
As funcións da persoa dinamizadora do proxecto son:
a) Asesorar o profesorado do centro durante o desenvolvemento do proxecto.
b) Establecer canles para a difusión da experiencia e o intercambio de información entre a comunidade educativa e con outros centros.
c) Impulsar actuacións tendentes á ampliación e mellora do proxecto.
d) Orientar o profesorado do centro sobre os recursos dispoñibles na internet e no espazo web do centro.
e) Fomentar a creación de contidos educativos polo profesorado do centro e a súa difusión a toda a comunidade educativa.
f) Administrar as ferramentas educativas e facilitar a súa utilización polo profesorado.
g) Actuar de enlace entre o centro educativo e o Equipo de Contidos Educativos da Consellería de Educación e Ordenación Universitaria, así como co Centro de Formación e Recursos do seu ámbito.
h) Administrar a actualizar o espazo web do centro e coordinar o seu funcionamento.
Artigo 8º.-Comisión e criterios de selección dos proxectos.
1. Comisión de selección. Para a selección dos proxectos que concorran á convocatoria crearase unha comisión de selección, que estará presidida pola directora xeral de Ordenación e Innovación Educativa da Consellería de Educación e Ordenación Universitaria, ou persoa en quen delegue, e integrada polos seguintes membros:
a) Subdirectora xeral de Ordenación Educativa ou persoa en quen delegue.
b) Subdirector xeral de Sistemas da Información ou persoa en quen delegue.
c) A xefa do Servizo de Ordenación e Innovación Educativa.
d) O xefe do Servizo de Formación do Profesorado.
e) Dous/dúas asesores/as do Servizo de Ordenación e Innovación Educativa.
f) Un funcionario ou funcionaria da Dirección Xeral de Ordenación e Innovación Educativa, que actuará como secretario ou secretaria, con voz e sen voto.
A comisión poderá dispoñer a constitución dunha subcomisión técnica especializada para colaborar na valoración daqueles proxectos que coiden pertinentes, que poderá estar integrada por asesores e asesoras de innovación educativa especialistas en TIC.
2. Criterios de valoración.
a) Criterios xerais (suporán un 70% da valoración do proxecto):
a. Deben posibilitar cambios significativos ou melloras nos procesos que teñen lugar dentro do ámbito educativo: ensino, aprendizaxe dentro da aula, organización, comunicación, avaliación. etc.
b. Serán proxectos e prácticas transferibles, susceptibles de seren adoptadas e adaptadas por outros membros da comunidade educativa.
c. As prácticas incluídas no proxecto deben seren intencionadas, responder a un proxecto pedagóxico ou a unha intervención planificada.
d. Deben contribuír ao logro das políticas establecidas pola Consellería de Educación e Ordenación Universitaria, tales como:
i) O desenvolvemento das oito competencias básicas, con atención ao tratamento da información e a competencia dixital nos membros da comunidade educativa.
ii) Inclusión dixital (convivencia escolar, igualdade de xénero, atención á diversidade e ao alumnado necesitado de atención específica, multiculturalidade, etc.).
e. Deben supoñer un uso significativo das TIC no currículo, considerando:
i) Cambios significativos nos roles tradicionais do profesor/a e do alumnado.
ii) Cambios na metodoloxía e estratexias didácticas.
iii) Cambios nas estratexias e recursos da avaliación.
iv) Incorporación de temas e contidos vinculados cos intereses próximos do alumnado ou relevantes na sociedade actual.
b) A viabilidade do proxecto (suporá o 30% da valoración do proxecto):
a. A experiencia previa na participación e desenvolvemento de proxectos de innovación e/ou formación e experiencia en TIC por parte do centro e dos participantes.
b. O grao de compromiso do centro e da comunidade educativa no desenvolvemento do seu proxecto educativo e a súa implicación na mellora das prácticas escolares, como garantía para a extensión e continuidade do proxecto.
c. O compromiso do profesorado coa formación no uso das TIC e coa realización de actuacións de formación a realizar durante o desenvolvemento do proxecto.
d. Utilización dos equipamentos informáticos dispoñibles con anterioridade no centro, de maneira que permitan aproveitar os recursos existentes en beneficio do proxecto ou para a súa extensión a outros niveis ou tarefas.
e. Garantía de continuidade do proxecto, atendendo ao compromiso do claustro para levalo a cabo, á súa estabilidade e á proposta de seguimento e desenvolvemento deste.
f. A medición da satisfacción e mecanismos de incorporación de suxestións dos participantes.
Artigo 9º.-Resolución.
A comisión de selección, unha vez estudadas as solicitudes presentadas, emitirá unha proposta provisoria de resolución, que incluirá aqueles proxectos que mellor se adecuen ás bases da convocatoria, indicando as cantidades asignadas e dotación a cada centro, segundo se recolle no artigo 4º desta orde.
Coa finalidade de verificar as condicións e idoneidade dos centros preseleccionados, a comisión de selección poderá requirir informes dos centros de formación e recursos do seu ámbito de influencia; e, se é o caso, poderán ser visitados polos membros da subcomisión técnica designada para o efecto.
A proposta provisoria poderá consultarse no portal educativo da Consellería de Educación e Ordenación Universitaria
http://www.edu.xunta.es na epígrafe da Dirección Xeral de Ordenación e Innovación Educativa
, na sección convocatorias, no prazo máximo dun mes, contado desde o final de presentación de solicitudes.
A partir do día seguinte desta publicación de proposta, abrirase un prazo de dez días naturais co fin de que se poidan presentar cantas alegacións se consideren oportunas. No mesmo prazo poderá renunciarse á participación no proxecto. Unha vez revisadas as reclamacións, a comisión elevará a proposta definitiva á conselleira para a resolución que proceda.
A resolución, que incluirá os centros seleccionados, ditada pola conselleira de Educación e Ordenación Universitaria, publicarase no Diario Oficial de Galicia no prazo máximo de catro meses contados desde a publicación desta convocatoria. De non facerse así, os solicitantes deberán entender desestimadas as súas solicitudes.
Artigo 10º.-Pagamento.
As cantidades asignadas por este plan seranlles transferidas aos centros nun único pagamento, no período correspondente ao exercicio económico 2008, e con cargo á aplicación orzamentaria 09.02.423A.640.1 da Consellería de Educación e Ordenación Universitaria.
Artigo 11º.-Xustificación económica e memoria.
Antes do 30 de xuño de 2009, os centros seleccionados deberán remitir á Dirección Xeral de Ordenación e Innovación Educativa a xustificación do gasto da dotación económica consistente na certificación da súa aprobación polo consello escolar.
Así mesmo, a persoa coordinadora/dinamizadora dos proxectos, co visto e prace da dirección do centro, elaborará unha memoria das accións levadas a cabo para a posta en marcha do proxecto, que se enviará no prazo arriba indicado e se incluirá, ademais, na memoria final do curso que se remite á inspección. Esta memoria deberá observar o grao de cumprimento dos obxectivos propostos, as actividades desenvolvidas, o grao de implicación do centro e da comunidade educativa, as actividades de formación, a produción de materiais, a avaliación realizada e as previsións de futuro. A falta de entrega da memoria e/ou da xustificación do gasto no prazo sinalado poderá ser causa de revogación das cantidades asinadas, debendo proceder o centro ao reintegro da cantidade percibida, sen prexuízo das responsabilidades que se lle poidan exixir. O incumprimento total ou parcial dos proxectos ou das condicións que se tiveron en conta para a súa concesión, poderá dar lugar á anulación ou modificación da
dotación material e/ou da contía do importe concedido, así como das certificacións.
Artigo 12º.-Asesoramento e seguimento.
Os centros de formación e recursos (CFR), sen prexuízo da colaboración que poidan prestar outras institucións ou organismos, ofrecerán apoio e asesoramento, tanto na fase de elaboración dos proxectos, como do seu desenvolvemento. Desempeñarán, así mesmo, funcións de seguimento dos proxectos nos centros da súa área de influencia.
O inspector ou inspectora responsable do centro educativo velará polo desenvolvemento do proxecto.
Artigo 13º.-Avaliación e seguimento.
Con independencia do exposto no artigo anterior, a Dirección Xeral de Ordenación e Innovación Educativa levará a cabo o seguimento e a avaliación dos proxectos co fin de verificar a súa realización, a calidade e os resultados logrados. Entendendo, en calquera caso, que os centros seleccionados se comprometen a colaborar nas accións de estudo, seguimento e avaliación que, durante a vixencia do proxecto, lles propoña a Dirección Xeral de Ordenación e Innovación Educativa; podendo, en caso de rexeitamento de colaboración, revogárselle a dotación material e económica, debendo proceder o centro ao reintegro da axuda total percibida, sen prexuízo das responsabilidades que se lle poidan exixir.
Artigo 14º.-Recoñecemento da participación.
A participación do profesorado implicado no proxecto acreditarase a través da certificación en calidade de coordinador/a ou membro, segundo corresponda, no proxecto de innovación educativa cunha duración de 50 horas. Así mesmo, expediráselle unha certificación de participación ao centro.
Artigo 15º.-Difusión das experiencias e materiais elaborados.
Os centros participantes comprométense a colaborar nas accións de difusión de mellores prácticas educativas que se organicen e prestarán a súa autorización para a publicación, se é o caso, das memorias a que se refire a disposición décima desta orde.
Disposicións derradeiras
Primeira.-Recursos.
Contra esta orde, que pon fin á vía administrativa, cabe interpoñer no prazo de dous meses, contados a partir do día seguinte ao da súa publicación no Diario Oficial de Galicia, recurso contencioso-administrativo ante a Sala do Contencioso-Administrativo competente do Tribunal Superior de Xustiza de Galicia conforme o establecido nos artigos 10, 14 e 46.1º da Lei 29/1998, do 13 de xullo, reguladora da xurisdición contencioso-administrativa; ou, potestativamente, recurso de reposición no prazo dun mes, contado a partir do día seguinte ao da súa publicación no Diario Oficial de Galicia ante a conselleira de Educación e Ordenación Universitaria, de acordo co disposto nos artigos 107.1º, 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común.
Segunda.-Delegación de competencias.
Deléganse na Dirección Xeral de Ordenación e Innovación Educativa as competencias para adoptar as medidas necesarias para o cumprimento do disposto nesta orde.
Terceira.-Entrada en vigor.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 5 de maio de 2008.
Laura Sánchez Piñón
Conselleira de Educación e Ordenación Universitaria
Ver referencia pdf "09300D009P027.PDF"